Snowcross: SM-runde snøscootercross i Njurunda
Robert Lunden, Tydal MK. Foto: Privat
Andre SM-runde i Snowcross ble lørdag arrangert i Njurunda utenfor Sundsvall.
Jonas Østbyhaug (Tydal MK) slet med oppkast på morgenen løpsdagen, men valgte likevel å starte. Helt uten krefter endte det med 14. plass på den krevende banen og 3 poeng i SM.
I Pro Stock innledet Magnus Reiten fra Singsås med to 2.-plasser i kvalifiseringen, mens Robert Lunden fra Tydal oppnådde 3. plass og 8. plass, og måtte dermed ut i Last Chance. Der tok han starten og holdt denne ledelsen helt inn til mål.
I finalen kom Magnus ut som fjerdemann og etter å ha vært ut av banen, kjørte han seg opp til tredjeplass ganske kjapt. En tung landing etter et hopp gjorde at han fikk problemer med styringa og måtte bryte løpet. Robert kom også meget godt ut (nr. 5) i finalen, kjørte jevnt godt, og endte til slutt på en fin 9. plass.
SverigeCup ble arrangert søndag på samme bane. I klasse Ungdom 12-14 ble det en sterk 2. plass til Ørjan Aune (Gaula MK), og i klasse Junior 14-16 gjentok Ingebrigt Holsæter fra Oppdal seieren fra forrige helg. I denne klassen kom Oliver Håkensen fra Ålen på 6. plass.